  Виталий Пронин Алексей Фомин.Удмурт кун филармонилэн кивалтӥсез Алексей Фомин эктонъя но кырӟанъя «Италмас» кун ансамбльлэн директорез луиз на. Азьвыл кивалтӥсезлэн Константин Мамонтовлэн контрактэз йылпумъяськиз. Кема аръёс ӵоже ини «Италмас» ансамбль концертъёслы дасяське, репетициос ортчытъя Удмурт филармонилэн юртаз. Соин, лэся, шаерысьтымы тужгес арлыдо коллективен кивалтыны оскемын Алексей Фоминлы. Кыӵе воштӥськонъёс витё «Италмасэз» но шедьтӥзы-а огкыл артистъёс но выль директор? Та юанлы валэктэ Алексей Фомин.- Воштӥськонъёс луозы. «Италмаслэн» зарни фондэз репертуаре кылёз, но кылдозы выль программаос но. Артистъёсты нокин уз иса, соос кызьы ужазы, озьы ик тыршозы. Ми витиськомы на егит усточиосты, кырӟась-эктӥсьёсты учкыны-кылзыны дась. «Италмаслы» кивалтӥсе монэ пуктӥзы 11-тӥ феврале. Коллектив мыным мурт ӧвӧл, соосты тодӥсько, пумиськылӥськом, кенешиськом, ог-огмес валаны турттӥськом. Оскисько, валче но огкылысь тыршомы шуыса, малы ке шуоно милемды огазеяло крезьгур но искусство, - шуэ Алексей Фомин.Филармонилэн кивалтӥсез верамъя, али со трос кужымзэ сётэ «Италмас» ансамбльлэн юбилей концертъёсызлы дасяськонлы. Тодады вайытон понна: «Италмас» ансамбльлы туэ сӥзьыл тырмоз 80 ар. Таин валче октябре луоз бадӟым концерт. Со сяна, филармонилэн репертуараз кылдоз кык абонемент «Италмаслэн» концертъёсыныз ик. Ар ӵоже соос кӧня ке луозы, отчы билетъёс вузаськозы ини апреле.Галина Савина Теги: Италмас Удмурткунфилармония  